## La Generalitat destaca el paper estratègic del turisme d’interior per al desenrotllament de l’activitat turística sostenible

*** José Manuel Camarero ha assistit a l’obertura de l’Assemblea anual del Club de Producte Temps d’Interior, a on s’ha presentat la nova edició de la Guia Temps 2025
* La guia destaca les bones dades registrades en 2024, ja que les pernoctacions en hotels de l’interior van créixer un 6,6 % i en allotjaments rurals, un 4,3 %**

El secretari autonòmic de Turisme, José Manuel Camarero, ha participat en l’obertura de l’assemblea anual de l’Associació d’Empresaris del Club de Producte Temps d’Interior, a on ha destacat “el paper estratègic del turisme d’interior per al desenrotllament de l’activitat turística sostenible que impulsem des de la Generalitat”.

Durant l’acte, en el qual també ha intervingut el president de l’associació, Joaquín Deusdad, s’ha presentat la nova edició de la Guia Temps 2025, que arreplega els millors allotjaments, restaurants i experiències turístiques de l’interior de la Comunitat Valenciana.

En la seua intervenció, Camarero ha subratllat que “el turisme d’interior és una de les claus del model de desenrotllament turístic sostenible que impulsem” i ha celebrat les bones dades registrades en 2024, en què les pernoctacions en hotels de l’interior van créixer un 6,6 % i en allotjaments rurals, un 4,3 %, “la qual cosa reflectix el creixent interés per descobrir la cara més autèntica de la Comunitat Valenciana”.

Així mateix, ha valorat el compromís del teixit empresarial de l’interior per oferir una proposta turística basada en la qualitat, la sostenibilitat i la professionalització. Així, ha assenyalat que “Temps d’Interior no és només una marca, és un símbol de l’aposta per un turisme responsable que millora la vida en els nostres municipis”.

Camarero ha explicat que des de Turisme “busquem l’equilibri territorial i temporal” i ha afegit que “treballem fermament en això perquè el turisme repartisca el seu benefici social i econòmic per tot el nostre territori”. En esta línia, ha remarcat que, per primera vegada, en les ajudes a empreses turístiques de Turisme Comunitat Valenciana “es donen 2 punts a les empreses turístiques amb la seu social en un municipi en risc de despoblament”.

Finalment, ha recalcat la importància d’apostar per un turisme de qualitat, i ha destacat que “allà on hi ha turisme, hi ha vida, i a on està Temps d’Interior, hi ha turisme de qualitat”. En este context ha reconegut l’esforç dels empresaris del sector, els qui treballen per a obtindre “una recompensa en rendibilitat econòmica, però també social, ja que treballen pel bé dels municipis i les comarques”.

Fecha: 15/05/2025